Pielikums

Ādažu novada pašvaldības rīkojumam

*(datums skatāms laika zīmogā)*

Nr. ĀNP/1-6-1/25/31

**Bērnu un jauniešu zīmējumu konkursa “Mans sapņu novads – ĀDAŽI” nolikums**

1. **Vispārējie noteikumi**
	1. Bērnu un jauniešu zīmējumu konkursu “Mans sapņu novads – ĀDAŽI” (turpmāk – Konkurss) rīko Ādažu novada pašvaldība, reģistrācijas Nr.90000048472, juridiskā adrese: Gaujas iela 33A, Ādaži, Ādažu novads, LV-2164.
	2. Konkursa mērķi:
		1. veicināt bērnu un jauniešu radošo un māksliniecisko iztēli;
		2. iesaistīt bērnus un jauniešus novada sabiedriskajās aktivitātēs un novada attīstības izpratnē;
		3. vienot un stiprināt bērnu un jauniešu piederību Ādažu novadam.
	3. Konkursā var piedalīties bērni un jaunieši vecumā no 4 līdz 16 gadiem. Darbi tiks vērtēti šādās vecuma grupās: 4-6 gadi, 7-9 gadi, 10-13 gadi, 14-16 gadi.
	4. Ar šo nolikumu var iepazīties pašvaldības tīmekļvietnē [www.adazunovads.lv](http://www.adazunovads.lv).
	5. Konkursa norises laiks ir no 2025. gada 7. aprīļa līdz 5. maijam.
	6. Konkursa kontaktpersona ir Attīstības un projektu nodaļas vadītāja Inga Pērkone, tālr. 27336847, e-pasts inga.perkone@adazunovads.lv.
2. **Darbu izstrāde un to iesniegšanas kārtība**
	1. Konkursa dalībnieka uzdevums ir uzzīmēt savu sapņu unikālo lietu vai vietu, kam jābūt Ādažu novadā pēc 12 gadiem, lai zīmējums atbilstu tēmai “Mans sapņu novads – Ādaži”.
	2. Konkursā tiek pieņemti tikai orģināldarbi
	3. Dalībnieki iesniedz divdimensiju darbus – A4 vai A3 formātā.
	4. Konkursa darbu var izpildīt jebkurā zīmēšanas vai gleznošanas tehnikā (zīmulis, pildspalva, krītiņi, guaša, akvarelis, u.c.)
	5. Konkursa darba otrā pusē (aizmugurē) jānorāda autora vārds, uzvārds, vecums, pārstāvētā izglītības iestāde, klase / grupa, un kontaktinformācija saziņai, lai pašvaldība varētu informēt autoru, ja darbs iegūs balvu.
	6. Darbus Konkursam var iesniegt no 2025. gada 7. aprīļa līdz 5. maijam (ieskaitot), un pievienojot aizpildītu apliecinājumu (pielikumā), Uzvarētājs tiks paziņots līdz 2025. gada 30. maijam.
	7. Darbi jāiesūta vai jāiesniedz personīgi Ādažu novada pašvaldības Valsts un pašvaldības vienotā klientu apkalpošanas centra kontaktpunktos Gaujas iela 33A, Ādaži, Ādažu novads, LV-2164, vai Stacijas iela 5, Carnikava, Carnikavas pagasts, Ādažu novads, LV-2163.
	8. Nav noteikts maksimālais darbu skaits, ko var iesniegt viens autors.
3. **Vērtēšana**
	1. Darbu vērtēšanai pašvaldības izpilddirektors ar rīkojumu izveido Konkursa rezultātu vērtēšanas komisiju (turpmāk – Komisija).
	2. Komisija:
		1. izskata darbus, nosaka atbilstību šim nolikumam (iesūtīšanas kārtība un termiņš, darbu atbilstība konkursa mērķim), darbu tehnisko un māksliniecisko kvalitāti (kompozīcija, izpildījums, kopskats, uztveramība, kvalitāte, utt.), un darbu saturu (idejas oriģinalitāte, emocionālais aspekts);
		2. izvēlas darbus, kas atbilst Konkursa mērķim;
		3. nosaka 3 godalgoto vietu ieguvējus šādās vecuma grupās: 4-6 gadi, 7-9 gadi, 10-13 gadi, 14-16 gadi;
		4. pieaicina speciālistus vai ekspertus Komisijas darbā, ja nepieciešams.
	3. Komisijas lēmumu noformē protokola veidā, ko paraksta visi Komisijas locekļi.
	4. Komisija veic vērtēšanu 2 nedēļu laikā pēc Konkursa noslēguma un nosaka 3 labāko darbu autorus katrā no 4 vecuma grupām.
	5. Komisijai ir tiesības nepiešķirt kādu no godalgotām vietām, ja nav iesniegti atbilstošas kvalitātes darbi.
	6. Viens autors var ieņemt tikai vienu godalgotu vietu.
	7. Konkursa rezultātus publicē pašvaldības tīmekļvietnē [www.adazunovads.lv](http://www.adazunovads.lv) 15 darba dienu laikā pēc Komisijas lēmuma pieņemšanas.
	8. Komisija nosaka līdz 30 labākos darbus, kas publicējami pašvaldības profilā [www.facebook/adazilv](http://www.facebook/adazilv). Par labākajiem darbiem pašvaldība organizē balsošanu tiešsaistē. Darbs ar lielāko balsu skaitu (lielāko skaitu “*patīk*” (“*like*”)) saņem Skatītāju simpātiju balvu­­­.
	9. Labākie un interesantākie iesniegtie darbi var tikt izmantoti plānošanas dokumentu noformējumā, pašvaldības publicitātes nodrošināšanai, iespiedmateriālos, apsveikuma kartīšu motīviem, u.c. pašvaldības publicitātei.
4. **Pretendenta tiesības un pienākumi**
	1. Pretendenti var atsaukt savu zīmējumu Konkursam līdz to iesniegšanas termiņa beigām.
	2. Piedaloties Konkursā, dalībnieki apliecina, ka:
		1. piekrīt visām šī nolikuma prasībām;
		2. iesūtītais Darbs ir dalībnieka paša radīts un dalībnieks uzņemas atbildību pret trešo personu pretenzijām, kas varētu rasties saistībā ar zīmējuma visa veida izmantošanu (publicēšanu, publiskošanu, u.tml.);
		3. piekrīt zīmējuma visa veida izmantošanai (publicēšanai, publiskošanai, u.tml.), nesaņemot par to atlīdzību;
		4. piekrīt, ka dalībnieka vārds un uzvārds tiks norādīts pie viņa iesniegtā zīmējuma tā izmantošanas gadījumā;
		5. ja dalībnieks ir vecumā līdz 18 gadiem, viņa likumiskais pārstāvis ir informēts par dalībnieka dalību Konkursā un piekrīt šī nolikuma nosacījumiem, parakstot apliecinājumu (pielikumā).
5. **Balvas un apbalvošana**
	1. Konkursa kopējais balvu fonds – 500 *euro*.
	2. Balvu fonda sadali nosaka Komisija.
	3. Uzvarētājus paziņo līdz 30. maijam, publicējot paziņojumu pašvaldības tīmekļvietnes [www.adazunovads.lv](http://www.adazunovads.lv) sadaļā “Jaunumi”, kā arī informatīvā izdevuma “Ādažu Novada Vēstis” š.g. jūnija numurā.
6. **Darbu lietošanas tiesības**
	1. Pašvaldība iegūst bezmaksas lietošanas tiesības uz visiem darbiem, kas iesniegti Konkursam.
	2. Pašvaldība negarantē, ka visi iesūtītie darbi tiks publiskoti.

Pašvaldības izpilddirektors G.Porietis

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Pielikums

Bērnu un jauniešu zīmējumu konkursa

“Mans sapņu novads – ĀDAŽI” nolikumam

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Autora vārds, uzvārds

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Autora vecums

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izglītības iestāde, kurā mācās vai studē

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontakttālrunis

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e-pasta adrese

**APLIECINĀJUMS**

Iesniedzot zīmējumu dalībai bērnu un jauniešu zīmējumu konkursā “Mans sapņu novads – ĀDAŽI”, apliecinu, ka:

• piekrītu visām konkursa nolikuma prasībām;

• iesūtītais zīmējums ir autora paša darbs un uzņemos atbildību pret trešo personu pretenzijām, kas varētu rasties saistībā ar zīmējuma visa veida izmantošanu (publicēšanu, publiskošanu utml.);

• piekrītu zīmējuma visa veida izmantošanai (publicēšanai, publiskošanai u.tml.), nesaņemot par to atlīdzību;

• piekrītu, ka autora vārds un uzvārds tiks norādīts pie viņa iesniegtā zīmējuma tā izmantošanas gadījumā.

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datums Autora paraksts\* un paraksta atšifrējums

*\* ja autors (dalībnieks) ir vecumā līdz 18 gadiem, šo apliecinājumu paraksta viņa likumiskais pārstāvis*